KOMMISSIONENS BESLUTNING af 26. januar 1999 om ændring af beslutning 98/83/EF om anerkendelse af visse tredjelande og visse regioner i tredjelande som værende fri for Xanthomonas campestris (alle stammer, der er patogene for Citrus), Cercospora angolensis Carv. et Mendes og Guignardia citricarpa Kiely (alle stammer, der er patogene for Citrus) (meddelt under nummer K(1999) 121) (1999/104/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved Kommissionens direktiv 98/2/EF (2), særlig bilag IV, del A, kapitel I, punkt 16.2, 16.3 og 16.3(a), og

ud fra følgende betragtninger:

I bilag IV, del A, kapitel I, punkt 16.2, 16.3 og 16.3(a), henvises der til frugter af Citrus L., Fortunella Swingle, Poncirus Raf. og hybrider heraf med oprindelse i tredjelande, hvor Xanthomonas campestris (alle stammer, der er patogene for Citrus), Cercospora angolensis Carv. et Mendes og Guignardia citricarpa Kiely (alle stammer, der er patogene for Citrus) vides at forekomme;

ved Kommissionens beslutning 98/83/EF (3) er visse tredjelande blevet anerkendt som værende fri for Xanthomonas campestris (alle stammer, der er patogene for Citrus), Cercospora angolensis Carv. et Mendes og Guignardia citricarpa Kiely (alle stammer, der er patogene for Citrus) og visse områder, som er fri for disse skadegørere i de tredjelande, hvor de vides at forekomme, blevet afgrænset;

dyre- og plantesundhedskontroltjenesten under USA's landbrugsministerium har meddelt Kommissionen, at der er konstateret et nyt angreb af Xanthomonas campestris, stammer, der er patogene for Citrus, i Collier County, Florida; Collier County bør derfor fjernes fra listen over områder i Florida, der er anerkendt som værende fri for Xanthomonas campestris (alle stammer, der er patogene for Citrus);

af den seneste videnskabelige litteratur fremgår det, at skadegøreren Guignardia citricarpa Kiely, stamme, der er patogen for Citrus, er blevet konstateret i citrusproducerende områder i Argentina og Brasilien; disse lande bør derfor fjernes fra listen over lande i Sydamerika, der er anerkendt som værende fri for Guignardia citricarpa Kiely (alle stammer, der er patogen for Citrus);

der bør indføres en særlig ordning for varer i transit, for hvilke den officielle konstatering, der er forudset i del A, afsnit I, punkt 16.2, 16.3 og 16.3, litra a), i bilag IV til direktiv 77/93/EØF, er foretaget i henhold til beslutning 98/83/EF;

de i denne beslutning fastsatte foranstaltninger er i overensstemmelse med udtalelse fra Den Stående Plantesundhedskomité -

VEDTAGET FØLGENDE BESLUTNING:

Artikel 1

I beslutning 98/83/EF foretages følgende ændringer:

1) I artikel 2, fjerde led, ændres »Florida (bortset fra regionen Dade County og Manatee County)« til »Florida (bortset fra regionen Collier County, Dade County og Manatee County)«.

2) I artikel 4, første led, ændres »alle citrusfrugtproducerende tredjelande i Nord-, Syd- og Mellemamerika samt Vestindien og i Europa« til »alle citrusfrugtproducerende tredjelande i Nord-, Syd- og Mellemamerika (bortset fra Argentina og Brasilien) samt Vestindien og i Europa«.

Artikel 2

Nærværende beslutning gælder ikke for citrusfrugter, for hvilke den officielle konstatering, der er forudset i del A, afsnit I, punkt 16.2, 16.3 og 16.3, litra a), i bilag IV til direktiv 77/93/EØF, er foretaget i henhold til beslutning 98/83/EF.

Artikel 3

Denne beslutning er rettet til medlemsstaterne.

Udfærdiget i Bruxelles, den 26. januar 1999.

På Kommissionens vegne

Franz FISCHLER

Medlem af Kommissionen

(1) EFT L 26 af 31. 1. 1977, s. 20.

(2) EFT L 15 af 21. 1. 1998, s. 34.

(3) EFT L 15 af 21. 1. 1998, s. 41.